แบงก์เล็กเร่งลดต้นทุน
เกียรตินาคินรับต้นทุนการเงินยังสูง แต่เชื่อปีหน้าลดได้ แม้ดอกเบี้ยสหรัฐขาขึ้น
30 พ.ย. 2558

เกียรตินาคินรับต้นทุนการเงินยังสูง แต่เชื่อปีหน้าลดได้ แม้ดอกเบี้ยสหรัฐขาขึ้น
นายอนุชิต อนุชิตานุกูล ประธานสายพัฒนาระบบงาน ช่องทางขายและผลิตภัณฑ์ ธนาคารเกียรตินาคิน (เคเค) เปิดเผยว่า เป้าหมายในปี 2559 จะเน้นปรับปรุงต้นทุนการเงินของธนาคารให้ลดลงให้ต่ำกว่า 2.7% จากปัจจุบันอยู่ที่ 2.9% ตามแผนการบริหารต้นทุนผ่านการออกเงินฝากออมทรัพย์พิเศษที่ปรับดอกเบี้ยใหม่ ควบคู่กับรอให้เงินฝากระยะยาวดอกเบี้ยสูงชุดเดิมครบกำหนด
ทั้งนี้ ต้นทุนการเงินปัจจุบันยังสูงกว่าที่ควรจะเป็นเมื่อเทียบกับต้นทุนแท้จริง เนื่องจากมีเงินฝากประจำที่ยังไม่ครบกำหนด แต่ต้นทุนดอกเบี้ยจ่ายของธนาคารได้ทยอยลดลงจาก 4% เมื่อปี 2556 จากการรุกขยายเงินฝากออมทรัพย์และกระแสรายวัน จนมีสัดส่วน 50% ของเงินฝากทั้งหมด 
“แม้ต้นทุนการเงินรวมจะลดลงมากเหลือกว่า 2% ใกล้เคียงระบบ แต่ยังสูงเกินไป โดยแบงก์ใหญ่ต้นทุนการเงินเพียง 1% กว่าเท่านั้น” นายอนุชิต กล่าว
อย่างไรก็ตาม ภาพรวมสภาพคล่องปี 2559 ถือว่าดูยากมากที่สุดในรอบหลายปี สถาบันการเงินจึงต้องติดตามและมีแผนยืดหยุ่นรองรับ แม้โดยพื้นฐานสภาพคล่องดูไม่น่าห่วง เศรษฐกิจที่ฟื้นตัวอย่างค่อยเป็นค่อยไป ทำให้การปล่อยสินเชื่อขยายตัวไม่สูง แต่มีปัจจัยที่ไม่แน่นอนอื่นๆ เช่น สถานการณ์สงครามในต่างประเทศ เศรษฐกิจจีนชะลตัว รวมทั้งการลงทุนภาครัฐ หากเกิดเร็วก็ต้องระดมทุนในประเทศ เอกชนก็จะระดมทุนตาม ทำให้สภาพคล่องตึงตัวได้